བསམ་བློདང་ཀུན་སྤྱོད་དེ་དག་གིས་ཕྱི་ཡི་མི་རིགས་ཀྱི་རྗེས་འབྲང་ཐུབ་པ་ཙམ་ལས།རང་མི་རིགས་ཀྱི་ཞབས་ཞུ་མི་འོང་བར་མཁྱེན་ཏེ།ད་ནི་ཡང་དག་པའི་བསམ་སྤྱོད་ལྡན་པའི་རྒྱ་གར་བ་ཞིག་བྱེད་སྙམ་དུ་དགོངས་ནས་བྱ་སྤྱོད་དེ་དག་གཏན་དུ་རྒྱབ་བསྐྱུར་གནང་།སྤྱི་ལོ༡༨༩༡ལོར་ཕྱིར་རང་རྒྱལ་དུ་ཕེབས་ནས།གནོད་པའི་ལན་དུ་ཕན་པ་སྒྲུབ་པ་དང་།ཕན་པའི་ལན་དུ་རེ་བ་མེད་པའི་དམ་པ་ལྷ་ཆོས་ཀྱི་སྙིང་སྟོབས་ཁུར་ཁྱེར་ཏེ།ཉམ་ཆུང་དབུལ་ཕོངས་ཀྱི་མི་སེར་རྣམས་ཀྱི་དོན་དུ་བཀའ་བ་བརྒྱ་ཕྲག་དང་དུ་བཞེས།ཁྱད་པར་དུ་རྒྱ་གར་ནང་ཁུལ་དུ་ཁ་ཆེ་དང་ཧིན་དྷུའི་ཕྱོགས་ཁག་གི་ཆོས་ལུགས་འགལ་བ་དང་མི་རིགས་འགལ་བའི་མེ་ལྕེ་དྲག་ཏུ་མཆེད་པ་ན།ཁོང་གིས་བྱམས་བརྩེ་དང་བདེན་དྲང་གི་སྦྲང་ཆར་་ཕབས་ཏེ།མི་དམངས་རྣམས་ཀྱི་ལུས་སེམས་ཀྱི་ཚ་གདུང་ཞི་བར་མཛད་པས།རྒྱ་གར་གྱི་མི་རིགས་དང་ཆོས་ལུགས་མི་འདྲ་བ་དག་ཀྱང་འགལ་རྩོད་ཀྱིས་འཐོར་ཞིག་གི་ཕྱོགས་སུ་བསྐྱོད་པ་ལས་བཟློག་སྟེ།མཐུན་འབྲེལ་གྱིས་གོང་བུ་གཅིག་ཏུ་འགྲིལ་བའི་ཡང་དག་པའི་ལམ་དུ་སྣེ་ཁྲིད་གནང་།དེ་ལྟར་ཁོང་གི་མི་ཚེའི་ནང་རླབས་ཆེན་གྱི་བྱ་གཞག་མང་དུ་ཡོད་ཀྱང་ནམ་ཡང་ནུབ་པ་མེད་པའི་མཛད་རྗེས་གཅིག་ནི།རྒྱ་གར་བའི་ཡོད་ཚད་ཧམ་སེམས་ཀྱིས་བདག་བཟུང་བྱས་པའི་དབྱིན་ཇི་བ་རྣམས་ཀྱིས་ལོ་ངོ་ཉིས་བརྒྱ་ཙམ་གྱི་རིང་ལ་རང་གི་ལྟ་སྤྱོད་དང་མི་མཐུན་པའི་རྒྱ་གར་བའི་མི་སེར་ལ་དམར་གསོད་དང་གཉའ་གནོན།རྒྱ་གར་བའི་ས་ཆ་དང་ཐོན་ཁུངས།ཁྲོམ་ར་སོགས་བཙན་གཟུང་།རྒྱ་གར་བསམ་བློ་དང་རིགས་གཞུང་སོགས་གཏོར་བརླགས་་བྱས་པའི་རྐྱེན་གྱིས་རྒྱ་གར་མི་རིགས་ཉམས་ཉེན་གྱི་གནས་སུ་ལྷུང་བའི་སྐབས།སྙིང་སྟོབས་ཆེར་བསྐྱེད་ཀྱིས་རྒྱ་གར་མི་དམངས་རྣམས་ལ་དབུ་ཁྲིད་གནང་སྟེ།ལྟ་བ་བདེན་དྲང་དང་།སྤྱོད་པ་འཚེ་བ་མེད་པ་ཟུང་དུ་སྦྲེལ་ནས།དབྱིན་ཇིའི་དབང་བསྒྱུར་ལ་ངོ་རྒོལ་དང་།འཐབ་རྩོད་མཐར་ཐུག་པར་གནང་བས།སྤྱི་ལོ༡༩༤༧ལོར་རྒྱ་གར་ལ་བླ་ན་མེད་པའི་རང་བཙན་གྱི་བདག་དབང་ཐོབ་ཅིང་།རྒྱ་གར་གྱི་མི་དམངས་རྣམས་ལ་རང་བདག་རང་དབང་གི་འཚོ་བ་རོལ་རྒྱུ་བྱུང་བ་དེ་ཡིན།དེ་ལྟ་བུ་རླབས་ཆེན་གྱི་སྐྱེས་བུ་དམ་པ་གང་ཉིད་དགུང་གྲངས་དོན་དགུར་ཕེབས་པའི་སྤྱི་ལོ་༡༩༤༨ཟླ༡པོའི་ཚེས༣༠ཉིན་ལྷ་ཆེན་ར་མའི་མཚན་སྔགས་ཏེ།ཧེ་ར་མ།བཟློ་བཞིན་ཞི་བའི་དབྱིངས་སུ་གཤེགས།